Tarybos sprendimas
1988 m. spalio 14 d.
dėl Vienos konvencijos dėl ozono sluoksnio apsaugos ir Monrealio protokolo dėl ozono sluoksnį ardančių medžiagų sudarymo
(88/540/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 130s straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi 1985 m. kovo 22 d. Bendrija kartu su keliomis savo valstybėmis narėmis pasirašė Vienos konvenciją dėl ozono sluoksnio apsaugos,
kadangi nustatyta, jog nuolatiniai tam tikrų chlorfluorangliavandenilių ir halogenidų išmetimai dabartiniais kiekiais gali padaryti rimtą žalą ozono sluoksniui; kadangi yra susitarta tarptautiniu mastu, kad tokių medžiagų gamybą ir vartojimą reikia žymiai sumažinti; kadangi Sprendimai 80/372/EEB [3] ir 82/795/EEB [4] numato kontrolės priemones, kurių poveikis ribotas ir kurios apima tik dvi tokias medžiagas (CFC 11 ir CFC 12);
kadangi 1987 m. rugsėjo 16 d. buvo sudarytas ir patvirtintas papildomas Vienos konvencijos protokolas - Monrealio protokolas dėl ozono sluoksnį ardančių medžiagų; kadangi protokolą pasirašė Bendrija ir keletas jos valstybių narių;
kadangi, norint apsaugoti, remti ir gerinti aplinką, būtina įgyvendinti Vienos konvenciją ir Monrealio protokolą, kuris remiasi atsargumo priemonių principu, kad būtų išvengta tolimesnės žalos ozono sluoksniui, ir mokslo bei technikos duomenimis, turimais jo patvirtinimo metu;
kadangi dėl to Bendrija turi patvirtinti minėtus konvenciją ir protokolą;
kadangi ypač būtina, kad Bendrija taptų protokolo susitariančiąja šalimi, nes tam tikros jo nuostatos gali būti įvykdytos tik jei Bendrija ir visos jos valstybės narės tampa susitariančiosiomis šalimis;
kadangi, norint tinkamai įvykdyti visus įsipareigojimus pagal konvenciją ir protokolą, būtina, kad visos valstybės narės taip pat taptų susitariančiosiomis šalimis;
kadangi be to, tam tikros protokolo, ypač 2 straipsnio 8 dalies nuostatos taikomos Bendrijoje tik jei visos valstybės narės tampa protokolo šalimis;
kadangi visos valstybės narės turi kaip galima greičiau nustatyti prisijungimo prie konvencijos ir protokolo bei jų ratifikavimo tvarką, siekdamos leisti kiek įmanoma tuo pat metu deponuoti Bendrijos ir valstybių narių patvirtinimo, priėmimo, ratifikavimo ar prisijungimo dokumentus,
PRIĖMĖ ŠĮ SPRENDIMĄ:
1 straipsnis
Bendrijos vardu patvirtinama Vienos konvencija dėl ozono sluoksnio apsaugos ir Monrealio protokolas dėl ozono sluoksnį ardančių medžiagų.
Konvencijos ir protokolo tekstai pateikiami šio sprendimo I priede.
2 straipsnis
Tarybos pirmininkas deponuoja Vienos konvencijos ir Monrealio protokolo patvirtinamuosius raštus Bendrijos vardu Jungtinių Tautų Generaliniam Sekretoriui pagal Vienos konvencijos 13 straipsnį, kartu su Monrealio protokolo 14 ir 16 straipsniais.
Tuo pat metu pirmininkas deponuoja pareiškimą dėl kompetencijos, nurodytą šio sprendimo II priede, pagal Vienos konvencijos 13 straipsnio 3 dalį, kartu su Monrealio protokolo 14 straipsniu.
3 straipsnis
1. Valstybės narės, kurios to dar nepadarė, vėliausiai iki 1988 m. spalio 31 d. imasi reikiamų veiksmų, kurie leistų kiek įmanoma tuo pat metu deponuoti Bendrijos ir valstybių narių Vienos konvencijos patvirtinimo, priėmimo, ratifikavimo ar prisijungimo dokumentus.
Valstybės narės kaip galima greičiau praneša Komisijai apie savo sprendimą atitinkamai prisijungti prie Konvencijos arba ją ratifikuoti arba numatomą tų veiksmų užbaigimo datą. Komisija, bendradarbiaudama su valstybėmis narėmis, nustato dokumentų deponavimo tuo pat metu datą, kuri bet kuriuo atveju turi patekti į laikotarpį iki 1989 m. sausio 1 d.
2. Valstybės narės imasi reikiamų veiksmų, kurie leistų kiek įmanoma tuo pat metu deponuoti Bendrijos ir valstybių narių Monrealio protokolo ratifikavimo, priėmimo ar patvirtinimo dokumentus.
Valstybės narės iki 1988 m. lapkričio 1 d. praneša Komisijai apie savo sprendimą ratifikuoti arba numatomą ratifikavimo veiksmų užbaigimo datą. Komisija, bendradarbiaudama su valstybėmis narėmis, nustato dokumentų deponavimo tuo pat metu datą, kuri bet kuriuo atveju turi patekti į laikotarpį iki 1989 m. sausio 1 d.
4 straipsnis
Šis sprendimas skirtas valstybėms narėms.
Priimta Liuksemburge, 1988 m. spalio 14 d.